**Retningslinje for støtte til frivilligt socialt arbejde i Vordingborg Kommune**

**I lov om Social Service § 18 er anført:**

* At kommunalbestyrelsen skal samarbejde med frivillige sociale organisationer og foreninger
* At kommunalbestyrelsen årligt skal afsætte et beløb til frivilligt socialt arbejde
* At rammerne for samarbejdet fastsættes af den enkelte kommunalbestyrelse

Ud fra dette fastsættes følgende rammer for Vordingborg Kommunes samarbejde med frivillige sociale organisationer og foreninger, med henblik på at styrke det sociale netværk:

**Overordnet målsætning:**

Vordingborg Kommune ønsker at medvirke til at fremme samarbejdet med lokale frivillige sociale organisationer og foreninger, med henblik på at skabe gode rammer for det frivillige sociale arbejde, og sikre et bedre samspil mellem de frivillige sociale organisationer og foreninger, aktiviteter og de offentlige sociale tilbud.

**Målsætning for samarbejdet:**

* Synliggøre og fremme betydningen af frivilligt socialt arbejde
* Medvirke til at udbygge fællesskaber og netværk i kommunen
* Skabe helhed i indsatsen i det sociale arbejde
* Medvirke til, at der skabes rammer for at det frivillige sociale arbejde forbedres og udbygges
* Medvirke til at frivillige kan tiltrækkes og fastholdes
* Medvirke til at der skabes grobund for mangfoldighed inden for og omkring det frivillige sociale arbejde

**Vordingborg Kommune ønsker at fremme disse målsætninger ved følgende:**

* Yde økonomisk støtte til frivillige sociale organisationer og foreninger
* Fremme lokalt forankrede initiativer, der i særlig grad fremmer forebyggelse, fællesskab og dannelse af netværk
* Yde støtte til flerårige aktiviteter
* Yde støtte til nye aktiviteter
* Gennemføre et årligt dialogmøde mellem de frivillige sociale organisationer, foreninger og det relevante udvalg for at afstemme forventninger og planer

**Retningslinjer for bevilling:**

Vordingborg Kommune annoncerer hvert år om mulighed for at søge støtte. Støtte ydes til den del af det frivillige sociale arbejde, hvor den frivillige indsats er den afgørende

Der kan ydes støtte til for eksempel følgende typer:

* Rådgivninger for eksempel telefonrådgivninger
* Besøgsvennetjenester
* Støtte-kontaktpersonordninger på frivillig basis
* Ledsageordning på frivillig basis
* Frivilligcentre/kontaktsteder
* Foreninger der organiserer selvhjælpsgrupper
* Aflastningstjenester for pårørende
* Krisecentre
* Væresteder, cafeer og andre samværsaktiviteter
* Brugerorganisering for eksempel for hjemløse eller personer med misbrugsproblemer

Det siddende udvalg vurderer årligt inden ansøgningsrunden begynder, hvorvidt der er dele af aktiviteter, der ikke ydes støtte til.

En forudsætning for at komme i betragtning til støtte via §18 er, at ansøgeren er organiseret i en forening med CVR-nummer tilknyttet en NemKonto, E-Boks og NemID. Ansøgningen skal udfyldes elektronisk via borger.dk.

**Foreninger og frivillige sociale organisationer der modtager støtte, forpligter sig til:**

* At anvende støttemidlerne til det formål, der er angivet i ansøgningen
* At udfylde et afrapporteringsskema og indsende regnskab efter endt støtteår.
	+ Ved støtte over 20.000 kr. skal regnskabet være godkendt på foreningens generalforsamling.
* Hvis afrapporteringsskema og regnskab ikke indsendes, kan der ikke søge som § 18 midler igen, før dette er gjort.

Dokumentationen skal indsendes til kommunen senest den 1.maj i året efter støtteåret.

Godkendt på Socialudvalgets møde den 15. august 2007. Opdateret på Sundheds- og Psykiatriudvalgets møde den 7. september 2017.